АҞӘА, рашәара 16 — Sputnik. Актиор иаҳсабала Алексеи Баталов дзыхьӡаз рацәоуп, абри атәы иҳәеит Sputnik арадиостудиаҟны Аԥсны акиноматаграфистцәа реидгыла ахантәаҩы Кьесоу Ҳагба.
"Алексеи Баталов уаҩык иаҳасабала сихцәажәо идуӡӡоу ажәақәа сызҳәом, аха аҟазара дуӡӡа злоу актиорын. Сара сабиԥара иаҵанакуа актиорцәа, маҷк иҳаиҵугьы асовет ҳәынҭқарра актиорцәа Баталов, Смактуновски, Лебедев, уҳәа актиорцәа ҟазацәа ирааӡаз ҳауп. Сара уамакала сгәы далсит. Иԥсра гәалсроуп, аха дзыхьӡазгьы рацәоуп. Иинтервиуқәа мацара акырӡа иаԥсоуп", — иҳәеит Ҳагба.
Актиор Кьесоу Ҳагба иажәақәа рыла, Алексеи Баталов актиор иаҳасабала иааҟаиҵоз зегьы ҳаракыла, гәынхәҵысҭала иҟаиҵон.
"Баталов амцхә ицәажәо, амцхә аҽырԥшӡара иашьҭоу актиорцәа дреиуамызт. "Москва слезам не верит" афильм аҟны Алексеи Баталов ироль ихаҿсахьа акырӡа иҵаулахеит, агьама аҵаҵаны иҟан. Ас еиԥш иҟоу афильмқәа аамҭа амаӡам, актуалра амоуп есқьынгьы. Уажәы ҿыц сеиҭахәаԥшуазар да́ҽа шәызҵаарак рҭак ҟанаҵуеит, аԥхьа иуызгәамҭаз аҽакы убоит. Ажәакала, иҟаиҵоз зегьы ссаӡамызт, даҵахәмарны иҟаиҵомызт, ихауҵон, игәра угон", — ҳәа иҳәеит Ҳагба.
Асовет Еидгыла Жәлар рартист Алексеи Баталов ахәаԥшцәа деицырдыруеит "Дама с собачкой", "Летят журавли", "Москва слезам не верит" акино сахьақәа рҟны инаигӡоз арольқәа рыла.